钦定古今图书集成/明伦汇编/人事典/第007卷 > 《图书编》 > 《气血流转分昼夜》
## 钦定古今图书集成/明伦汇编/人事典/第007卷 > 《图书编》 > 《气血流转分昼夜》

“周天三百六十五度，太阳一日行一度。”从房至胃十
四宿为阳，主昼，正人身血气行阳二十五度也。从昴
至氐十四宿为阴，主夜，正人身血气行阴二十五度
也。盖人身经络，共长一十六丈。手三阳之脉，从手至
头，长五尺，五六合三丈。手三阴之脉，从手至胸中，长
三尺五寸，三六一丈八尺，五六三尺合二丈一尺。足
三阳之脉，从足至头，长八尺，六八四丈八尺。足三阴
之脉，从足至胸中，长六尺五寸，六六三丈六。足五六
三尺，合三丈九尺。人两足𫏋脉，从足至目，长七尺五寸，二七一丈四尺，二五一尺，合一丈五尺。督脉任脉，
各长四尺五寸，二四八尺，二五一尺，合九尺。凡脉长
一十六丈二尺也。人一呼脉行三寸，“一吸脉行三寸，
呼吸定息脉六寸，十息脉行六尺，百息脉行六丈，二
百七十息脉行一十六丈二尺，气血周身一度也，漏
水下二刻焉。至明日寅时，周身五十度，脉行八百一
十丈，该一万三千五百息，漏水下百刻焉，日行一十
八舍也。”其始从中焦注手太阴阳明，阳明注足阳明
太阴，太阴注手少阴太阳，太阳注足太阳少阴，少阴
注手厥阴少阳，少阳注足少阳厥阴，厥阴循环注手
太阴，周而复始，循环无端。气主呴之，血主嚅之，脉在
其中为之枢纽也。“春秋分昼夜两停，脉行五十度，合
乎正数也。若冬至之后，昼四十刻，夜六十刻，阴多阳
少，气血凝涩，而脉道迟，止行四十度也。夏至之后，昼
六十刻，夜四十刻，阳多阴少，气血滑利，而脉道疾，反
行六十度也。若天气暴热，脉行亦疾；天气暴寒，脉行
亦迟。故人不能调养，以顺造化之气，则病生而脉变
矣。”